ועדת הכספים, כנסת 18, פרוטוקול מספר 714, 2011-03-22 00:00

משה גפני: אני פותח את ישיבת ועדת הכספים.

משה גפני: על סדר היום הצעת חוק החברות (תיקון – חובות על בתי השקעות), התש"ע-2010, הצעתם של חברי הכנסת אמנון כהן, פניה קירשנבאום, ציון פיניאן, יצחק וקנין, אלכס מילר, משה גפני.

אמנון כהן: תודה אדוני היושב ראש.

אמנון כהן: ראשית, אני רוצה להודות לאדוני.

חיים אורון: אני הבנתי ש-ששינסקי עובר.

משה גפני: למה?

חיים אורון: כפי שעברו הבוקר סגנים, כך יהיה ששינסקי.

אמנון כהן: יש עוד כמה דברים שהם לא סגורים.

משה גפני: אל תהפוך זבוב לפיל.

חיים אורון: אני כבר מכיר את זה.

משה גפני: מי שהיה מעוניין בחוק הזה, זה אני.

חיים אורון: נער הייתי וגם זקנתי.

משה גפני: ג'ומס, אתה טועה בעניין הזה.

משה גפני: אני הייתי מעוניין בחוק של הסגנים ואני מעוניין בחוק של ששינסקי.

משה גפני: אין לזה שום קשר.

משה גפני: אולי זה מוריד מתח, אבל לא מעבר לזה אבל ששינסקי עומד בפני עצמו.

אמנון כהן: חיים, אנחנו חיים בעולם דינאמי.

משה גפני: הוויכוחים שמתנהלים בתוך הליכוד לא מוסיפים כבוד לכנסת.

חיים אורון: עזוב אותי מהליכוד.

יצחק וקנין: אנחנו נצביע בעד ששינסקי בלי כל החכמולוגים מסביב.

יצחק וקנין: תן להם שידברו כמה שהם רוצים.

יעקב אדרי: אנחנו מצביעים בעד?

יצחק וקנין: אני בעד ששינסקי.

אמנון כהן: למעט כמה תיקונים קלים.

אמנון כהן: כן.

אמנון כהן: יהיו תיקונים.

יצחק וקנין: אני מצביע בעד ששינסקי.

יעקב אדרי: אמנון, הוא אומר שהוא תומך ואתה אומר למעט תיקונים.

אמנון כהן: בוודאי.

אמנון כהן: אנחנו ועדה מאוד רצינית.

אמנון כהן: אנחנו לא משקיעים שעה בחוק כל כך חשוב כמו בממשלה שאחרי שעה מאשרים את הכול בלנקו בלי להיכנס לסעיפים.

אמנון כהן: כאן דנו סעיף-סעיף, ראינו כאן גופים, שמענו את האנשים, יש עוד משקיעים קטנים מסכנים שמחר הולכים ליפול, יש כאן אנשים שמשקיעים בנפט וחלק בגז.

אמנון כהן: אין שום הפרדה כאן.

אמנון כהן: אנחנו חייבים לתת את הדעת על הדברים האלה.

אמנון כהן: אנחנו לא רוצים מחר שמשקיעים קטנים ייעלמו מהשוק כי בסוף לא יהיה מי שיחפש.

אמנון כהן: אתה תטיל מסים, אבל ממי תגבה?

אמנון כהן: לא יהיה ממי לגבות.

אמנון כהן: יש כאן דברים כבדי משקל.

אמנון כהן: לכן אמרתי שהחוק הוא חוק מצוין, למעט כמה דברים שלא נתנו עליהם את הדעת.

אמנון כהן: אנחנו ועדה מאוד חשובה ומקצועית.

אמנון כהן: אדוני, אני רוצה להודות לך שלמרות הדיונים הסוערים והחשובים בוועדת הכספים, מצאת זמן להעלות את הנושא.

אמנון כהן: אני חושב שהחוק הזה הוא אחד החוקים החשובים שהולך להסדיר את הנושא של בתי ההשקעות.

אמנון כהן: שם החוק הוא חוק החברות ואני אסביר את החוק בגדול ואז אדבר גם על השתלשלות הדברים בעקבות ועדת שרים לענייני חקיקה, על פי בקשתם, ואומר מה עשיתי בדרך טרום הגעת החוק לוועדת הכספים.

משה גפני: מה זה המתח כאן?

אמנון כהן: הדיון הקודם.

משה גפני: אתה מתכוון לדיון הבא.

משה גפני: הדיון של מחר.

אמנון כהן: אדוני, עוד לא גיבשנו את כל הנקודות.

אמנון כהן: יתכן שמחר אולי לא נהיה מוכנים.

אמנון כהן: יכול להיות.

אמנון כהן: כבודו ייקח בחשבון וישריין אולי את יום חמישי כי במידה שלא נהיה מוכנים מספיק, נצטרך להוסיף ישיבה.

משה גפני: תראה את סדר היום.

משה גפני: שריינו את יום חמישי.

חיים אורון: עד כדי כך שאני מתפטר רק מחר.

משה גפני: גם בגללך עשינו את זה.

אמנון כהן: מחר אחרי 12 בלילה?

חיים אורון: לא.

חיים אורון: מחר ב-10 בבוקר אני מתפטר.

אמנון כהן: אנחנו לא רוצים שתתפטר ואנחנו מוחים על כך.

חיים אורון: בסדר.

חיים אורון: ההצעה התקבלה בהבנה ובאהבה ואני עושה את זה.

משה גפני: תשמע, את ברק היום.

אמנון כהן: מה שצריך, צריך.

אמנון כהן: אדוני היושב ראש, אני נכנס לדברי ההסבר לחוק.

משה גפני: מה רצית בחוק הזה?

אמנון כהן: אני מסביר.

אמנון כהן: קיים חוק החברות שחוקק ב-1999 והוא למעשה קובע הסדרים מיוחדים ביחס לחברות ציבוריות וזאת על מנת להתמודד עם בעיות הנציג שקיימות בחברה.

אמנון כהן: בנוסף נקבעו בחוק ההסדרים שנועדו לקבוע כללי ממשל תאגידי תקין בחברות ציבוריות, כולל מנגנוני בקרה פנימיים בתוך החברות.

אמנון כהן: זאת אומרת, כל מה שקשור לחברות ציבוריות, יש חוק שמסדיר את כל הנושאים האלה.

אמנון כהן: חבר הכנסת ציון פיניאן מחליף את היושב ראש בניהול הישיבה

אמנון כהן: אני רואה שזה לא יום טוב לחוק.

ציון פיניאן: ששינסקי מרחף מעל כל הדיונים.

אמנון כהן: זה טבעי.

אמנון כהן: זה חוק חשוב.

אמנון כהן: דיברנו על כך שחברות ציבוריות למעשה קיבלו מענה בחוק החברות ב-1999 אבל לא כך הוא לגבי חברות פרטיות שעוסקות בניהול כספי ציבור בדרך של השקעת כספים.

אמנון כהן: אני רוצה לציין שהחברות הפרטיות שעוסקות בנושא של ניהול כספי ציבור, לפעמים מגלגלות מיליארדי שקלים ועליהן לא חל החוק שמטפל בנושא של חברות ציבוריות.

אמנון כהן: החוק שלי בא לאחר שגיליתי שהחברות האלה לא עומדות באותם קריטריונים ויכולות לקבל החלטות לפעמים לא כל כך נכונות, והמשקיע בסופו של תהליך – וזה יכול להיות כל אחד מאתנו ואלה משקיעים של הציבור הרחב – לא תמיד יודע מי מנהל, מה עושים, איך מנהלים את הכספים ולכן הוא יכול להיות חשוף להפסד גדול של כספים.

אמנון כהן: אני מציע בחוק, יחד אתך אדוני – אתה היית שותף להכנת החוק – שבעה נושאים אותם אנחנו מסדירים וזה מבחינת החוק שלי.

אמנון כהן: בקצרה אני אסביר את הנושאים האלה ואחר כך אסביר איך אנחנו מקדמים את זה.

אמנון כהן: הנושא הראשון אותו אנחנו הולכים להסדיר, הוא להכפיף את החברות האלו, החברות הפרטיות שעוסקות בניהול כספי ציבור, לכללי הממשל התאגידי שחל על החברות הציבוריות.

אמנון כהן: נושא שני אותו אני הולך לתקן, להחיל על בית ההשקעות את החובה למנות דירקטור בעל מומחיות חשבונאית ופיננסית על מנת שאלו יפקחו על המצב הכספי של החברה ויהיו אחראים על עריכת הדוחות הכספיים שלה.

אמנון כהן: תיקון שלישי בא לקבוע כי דירקטוריון של בית ההשקעות יהיה מחויב להתכנס לפחות אחת לשלושה חודשים.

אמנון כהן: כרגע זה פתוח והם לא חייבים שום דבר.

אמנון כהן: אם הם עושים זאת, זה לפנים משורת הדין אבל אף אחד לא מחייב אותו לכך.

אמנון כהן: עכשיו אנחנו אומרים שהם יתכנסו כמו בחברה הציבורית.

אמנון כהן: עוד מוצע כי בית ההשקעות יהיה מחויב לנהל חשבונות ולערוך דוחות כספיים לפי חוק ניירות ערך - גם נושא זה לא היה מוסדר עד היום – וזאת בדומה לחברה ציבורית ולתאגיד שמדווח לפי חוק ניירות ערך.

אמנון כהן: בנוסף מוצע לחייב את בית ההשקעות למנות ועדת ביקורת שתפקידה לעמוד על הליקויים בניהול העסקי של החברה וכן להחליט אם לאשר פעולות ועסקאות עם בעלי עניין.

אמנון כהן: עוד סעיף שאנחנו הולכים לתקן לפיו מוצע לקבוע כי עסקאות עם בעלי עניין בבית השקעות יהיו טעונות אישור של דירקטוריון וועדת הביקורת, וזאת על מנת למנוע ניצול של נכסי החברה לטובת בעלי מניות.

אמנון כהן: לא פעם אנחנו רואים שבעלי מניות מכתיבים לדירקטוריון מה הם רוצים ואיך הם רוצים, איזה תמלוגים הם רוצים, איזה רווחים ואיזה דיבידנדים הם רוצים, ולכן אנחנו רוצים שתהיה כמה שפחות מעורבות של בעלי עניין, של בעלי מניות, לטובת ניהול החברה עצמה.

אמנון כהן: בסעיף אחרון אותו אנחנו רוצים לתקן מוצע לחייב את בית ההשקעות במינוי דירקטורים חיצוניים אולם בשונה מחברה ציבורית המינוי של הדירקטורים החיצוניים לא ייעשה ברוב של שליש מקרב בעלי המניות שאינם קשורים לבעלי השליטה אלא על ידי אסיפה כללית ועל ידי ועדת הביקורת.

אמנון כהן: זאת למעשה מהות הצעת החוק שהגשתי.

אמנון כהן: כמו שציינתי, גם כבודו היה שותף וחתום על הצעת החוק.

ציון פיניאן: מודה באשמה.

אמנון כהן: כשהיה דיון בוועדת שרים לענייני חקיקה שדנה בהצעת החוק, למעשה קיבלו שם החלטה ותיאמו אתי שאני אקדם את הצעת החוק בתיאום עם רשות ניירות ערך, למרות שכאן מדובר על חוק החברות שכביכול נמצא במקום אחר ושייך לאגף שוק ההון.

אמנון כהן: מבחינה מקצועית ועניינית זה שייך לרשות ניירות ערך.

אמנון כהן: כמובן שאחרי שההצעה עברה בקריאה טרומית, זה נעשה.

ציון פיניאן: אנחנו נשמע אותם.

ציון פיניאן: יש כאן מישהו מרשות לניירות ערך?

דוד לביא: ודאי.

אמנון כהן: לאחר שההצעה עברה בקריאה טרומית, על פי מה שהבטחתי גם במליאת הכנסת, קיימתי טרום דיון ופגישת עבודה עם היועץ המשפטי של רשות ניירות ערך, מר שוני אלבק, ועברנו סעיף-סעיף.

אמנון כהן: אז הייתה בקשה שלהם, אם אפשר להרחיב את הצעת החוק גם לגבי נושאים אחרים שנמצאים באותה אכסניה כי בלאו הכי גם הם רצו להסדיר אותם בחקיקה וזה היה אמור להגיע לכאן.

אמנון כהן: כמובן אנחנו כחברי כנסת מצביעים על ליקויים מסוימים במקום מסוים ולא יכולים לראות את היריעה הכוללת בדברים מסוימים.

אמנון כהן: כמובן שאני הסכמתי להרחיב את הצעת החוק על פי בקשתם ועל פי הגוף המקצועי שלמעשה מלווה את הצעת החוק, ואנחנו הכנסנו סעיפים נוספים.

אמנון כהן: מכאן, אם רוצה דודו לביא, מנהל מחלקת ההשקעות, הוא יוכל להתייחס.

ציון פיניאן: קודם אני רוצה לשמוע את היועצת המשפטית שלנו.

אמנון כהן: ודאי.

אמנון כהן: בשלב זה נשמע כמובן את הייעוץ המשפטי.

אמנון כהן: אני תיאמתי עם רשות ניירות ערך ורציתי שלא נעבור את הזמן יותר מדיי כי אנחנו נכנסים לתקופת הפגרה.

אמנון כהן: אורי, מה נשמע?

אורי אריאל: אני חושב שהוא הוא חשוב.

אורי אריאל: אכן הדירקטוריון חייב להתכנס לפחות פעם בשלושה חודשים וחייבים להיות בו מומחים מהתחום החשבונאי.

אורי אריאל: היושב ראש, אנחנו בעד החוק.

אמנון כהן: לכן התיקונים שהועברו למחלקה המשפטית ולהנהלת הוועדה, הועברו בסוף שבוע שעבר.

אמנון כהן: כל התיקונים שהגיעו הם מאוד חשובים והחוק יצא חוק מאוד רציני.

אמנון כהן: התכוונתי לסיים את החוק היום ואני אכן מקווה שכך יהיה, כי אנחנו נכנסים לתקופת הפגרה.

אמנון כהן: זה לפי תיאום אתם ודיברנו על כך שעד ה-17 בחודש אני אקבל את החקיקה עם התוספות ואחרי פורים נקבע דיון כאן, והם באמת עמדו בלוח הזמנים כמתבקש וגם הוועדה עמדה בלוח הזמנים.

אמנון כהן: כרגע אנחנו צריכים לחשוב איך אנחנו מתקדמים עם הצעת החוק.

אמנון כהן: אחרי שנשמע את הייעוץ המשפטי, ניתן את זכות הדיבור לרשות לניירות ערך.

אני אעיר הערה כללית.

הנוסח המורחב עליו סוכם עם רשות ניירות ערך הגיע אלינו רק בסוף השבוע ולכן הלשכה המשפטית לא העמיקה עדיין בנוסח ולא נתנה את דעתה לכל הסעיפים שנמצאים בהצעה.

מבחינתנו כרגע אפשר לעבור סעיף-סעיף ולדון בו עכשיו.

כאמור, עדיין לא הספקנו להעמיק בחוק.

אמנון כהן: נעבור סעיף-סעיף ונתקדם.

ציון פיניאן: נציג רשות ניירות ערך.

דוד לביא: מטרת החוק היא כמובן חשובה וראויה.

דוד לביא: יש לנו עניין לשמור על עניינו של הציבור שכספו מנוהל בידי אחרים.

דוד לביא: במהלך התהליך שקיימנו מול חבר הכנסת אמנון כהן, כפי שהוא תיאר, אנחנו גיבשנו הצעה שהיא בעצם על בסיס ההצעה של חבר הכנסת כהן.

דוד לביא: מאחר שמדובר בעצם בשתי אוכלוסיות של גופים במסגרת רשות ניירות ערך שמנהלים כספי אחרים – האחד, מנהלי קרנות נאמנות, והשני, חברות לניהול תיקים – הפעילויות של שתי האוכלוסיות האלה מוסדרות במסגרת חוקים ייעודיים שהרשות מטפלת בהם – חוק השקעות משותפות בנאמנות וחוק הסדרת העיסוק בייעוץ השקעות וניהול תיקים.

דוד לביא: כאן מצאנו לנכון להביא לידי ביטוי את הערכים עליהם מעוניין חבר הכנסת כהן להגן במסגרת תיקון אותם חוקים, במקום במסגרת תיקון של חוק החברות.

דוד לביא: על כן מה שהועבר אליכם בשבוע שעבר, הייתה הצעה שגובשה בתיאום מלא ובאופן צמוד עם חבר הכנסת כהן ובמהות שלה היא בעצם הצעה שמתקנת את שני החוקים האלה, את חוק ההשקעות ואת חוק הייעוץ, תוך מתן דגש מיוחד לשיפור מערך הבקרה הפנימי בממשל התאגידי, גם בגופים שמנהלים כספי ציבור במסגרת קרנות נאמנות וגם בחברות לניהול תיקים, תוך שיפור תהליכים פנימיים כמו אי התלות של הנאמן בחברות לניהול קרנות, באפקטיביות של הפיקוח שלו, על גבי אותם גופים.

דוד לביא: אם אתם רוצים, אני אוכל להתייחס לעיקרי התיקונים בצורה מאוד ממוקדת.

ציון פיניאן: בקצרה.

אמנון כהן: אני חושב שתעשה זאת כאשר ניכנס לסעיפים.

אמנון כהן: משרד המשפטים לא מתנגד חס וחלילה?

אמנון כהן: תיאמתי אתך את כל ההצעה.

אמנון כהן: חוק בכנסת לא יכול לעבור בלי תיאומים.

אמנון כהן: אם לא עושים תיאומים, כלום לא עובר.

אמנון כהן: לכן אני מאוד שמח שגם רשות ניירות ערך וגם משרד המשפטים מתואמים.

דנה נויפלד: רציתי רק לשאול שאלה, לוודא שההצעה הזאת שהוגשה על ידי רשות ניירות ערך מחליפה למעשה את ההצעה שהגיש אדוני.

אמנון כהן: היא לא מחליפה.

אמנון כהן: היא מרחיבה.

דנה נויפלד: היא מרחיבה, אבל הנוסח הוא אחר.

ציון פיניאן: היא לא באה במקום אלא היא באה ביחד.

אמנון כהן: ביחד.

אמנון כהן: אנחנו מחברים חלק מכאן וחלק משם.

מטעם הממשלה הייתה הצעה כזאת שהגיעה?

דנה נויפלד: אולי נסביר שבחלק מהסעיפים למעשה נעשה כאן סוג של קיבוץ של כל מיני הוראות שהיו מפוזרות באחד מהתיקונים שהוגשו כבר לוועדת הכספים לקריאה ראשונה, תיקון 5, הצעת עדכון 15 לחוק השקעות משותפות בנאמנות, ועוד הצעה נוספת שהייתה בדרך.

דנה נויפלד: הכול זה בעקבות תיקון שהושלם בחוק החברות מלפני שבוע או שבועיים.

אמנון כהן: עכשיו זה יבטל את החוקים ההם?

דנה נויפלד: זה לא יבטל.

דנה נויפלד: זה מוציא פרקים מסוימים ומשדרג אותם בהתאם לכוונתו של אדוני ונעשות ההתאמות הנדרשות לאחר תיקון 16 לחוק החברות.

אמנון כהן: אמרת שזה עבר בקריאה ראשונה, חלק מהסעיפים.

דנה נויפלד: חלק מהסעיפים.

אמנון כהן: הם יתבטלו אחרי שזה יעבור?

דנה נויפלד: בוודאי.

דנה נויפלד: אין שום צורך בהם.

דנה נויפלד: אחרי שזה יעבור כאן, אין שום צורך בהם.

שגית אפיק: אני לא מבינה למה הממשלה מוותרת על הצעת חוק שמונחת בוועדת הכספים, תיקון 15.

אמנון כהן: אני אענה.

אמנון כהן: הממשלה לא מסתכלת על כל ההיבטים.

אמנון כהן: חבר כנסת יודע להסתכל על היבטים מקצועיים ביותר ואז הוא מרחיב את הדברים.

שגית אפיק: זה מאוד בעייתי מבחינת חקיקה.

דנה נויפלד: אם אפשר להעיר להערתה של היועצת המשפטית, אני אשמח להעיר.

ציון פיניאן: כן.

ציון פיניאן: אנחנו מכבדים את הייעוץ המשפטי.

דנה נויפלד: בוודאי.

דנה נויפלד: היועצת המשפטית צודקת בשאלתה ולכן אני רוצה אם אפשר להשיב לפרוטוקול.

דנה נויפלד: היו כאן הצעות שהועברו.

דנה נויפלד: רשות ניירות ערך היא מאוד פעילה והיא רוצה מאוד להגן על אינטרסים של המשקיעים, ובצדק, ומביאה הרבה הצעות חוק לוועדת הכספים.

דנה נויפלד: במשך חודשים ארוכים הוועדה עסקה בהצעות חוק של תיקון חוק ניירות ערך.

שגית אפיק: גם בתיקון אכיפה מינהלית של ניירות ערך.

דנה נויפלד: כן.

דנה נויפלד: זה תיקון לחוק ניירות ערך.

דנה נויפלד: כמובן היא עשתה עבודה מאוד טובה.

דנה נויפלד: לכן היא עסקה בקידום ההצעה ההיא ולא ההצעה הזאת.

דנה נויפלד: אגב ההצעה של חבר הכנסת כהן, שבאה להסדיר את אותה סוגיה, במקום לבוא ולפזר את כל ההוראות בשלוש הצעות חוק שונות ---

שגית אפיק: אני שאלתי מדוע.

שגית אפיק: על שולחן הוועדה מונחת הצעת חוק לתיקון השקעות משותפות, מספר 15, וטרם הספקת להעלות אותה.

אמנון כהן: היא עדיין לא מושלמת.

שגית אפיק: כי הוועדה עמוסה.

שגית אפיק: שאלתי מדוע הם מכניסים עכשיו את אותה הצעה שממילא מונחת אצלנו לקריאה ראשונה במסגרת ההצעה.

דנה נויפלד: זאת לא אותה הצעה.

דנה נויפלד: היו"ר משה גפני שב לנהל את הישיבה

דנה נויפלד: אני מנסה לענות.

דנה נויפלד: התחלתי לענות.

דנה נויפלד: אם אתם לא רוצים תשובה, זה בסדר.

משה גפני: בבקשה.

שגית אפיק: היא מסבירה למה זה הוכנס לפרסום החדש, לקריאה הראשונה.

דנה נויפלד: הצעת החוק הזאת, הצעת החוק הפרטית, בעקבות הדיונים שהתקיימו עם אמנון כהן, המטרה שנועדה להצעת החוק הפרטית דומה בחלקה לאותן מטרות שהצעות החוק הממשלתיות נועדו להגשים.

דנה נויפלד: לכן יש שתי הצעות חוק ועוד חוק חברות שעבר לא מזמן שהיה צריך לקבץ מתוכן את ההוראות ואגב הצעת החוק הפרטית.

דנה נויפלד: זאת תהיה הזדמנות טובה לבוא ולקבץ כי אחרת היה ניתן פתרון חלקי.

דנה נויפלד: לו היינו מקדמים לחוד את הצעת החוק הממשלתית שעניינה השקעות משותפות בנאמנות, היינו צריכים להפריד אותה מניהול התיקים.

דנה נויפלד: לכן היה הגיון רב, לאחר שהבנו שזאת המטרה של חבר הכנסת אמנון כהן, לקבץ את הכול בהצעת החוק הפרטית.

דנה נויפלד: לו היינו מצליחים לקדם לפני כן את הצעת החוק הממשלתית, זה נכון שדרך המלך היא לבוא בהצעת חוק ממשלתית כי בוודאי ברור שזאת עמדת הממשלה.

שגית אפיק: לא רק דרך המלך.

שגית אפיק: זאת הדרך הראויה והנכונה ואני חושבת שאולי הדרך היחידה שעומדת בפני הממשלה.

דנה נויפלד: אני לא יודעת אם הדרך היחידה.

שגית אפיק: מדברים כאן על הוספת שתי הצעות חוק ממשלתיות על הצעת חוק פרטית שיש לה עניין ספציפי מסוים.

משה גפני: בסדר, הממשלה היא הממשלה.

משה גפני: אני רוצה לעזור לאמנון כהן.

משה גפני: אני חושב שהוא חבר כנסת פעיל וצריך לעזור לו.

משה גפני: הצעת החוק היא לקריאה ראשונה.

משה גפני: אני מציע שנאשר אותה לקריאה ראשונה ונעזוב את הממשלה.

משה גפני: לקראת הקריאה השנייה והשלישית נדון באופן מסודר בהצעות שהוסיף חבר הכנסת כהן.

משה גפני: שגית, בסדר?

שגית אפיק: כן.

משה גפני: אז תוכלו גם לעבור על הצעת החוק ויהיה לכם את הזמן לזה.

שגית אפיק: אתה מדבר על ההצעה שהגשת בטרומית.

שגית אפיק: הוא מציע לאשר לקריאה ראשונה.

דנה נויפלד: לא.

משה גפני: מי לא מסכים?

דנה נויפלד: הממשלה.

משה גפני: מה מעניינת אותי הממשלה.

אמנון כהן: אני הסכמתי לתאם.

משה גפני: בסדר, גם אני מסכים, אבל עם כל הכבוד, צריך לעבור על החוק.

אמנון כהן: בשנייה והשלישית אפשר להכניס את כל מה שאתם רוצים.

דנה נויפלד: יש גם עניין של לפרסם את זה לציבור.

דנה נויפלד: יש כאן הוראות חדשות בעקבות התיקון של חוק החברות שהן לא הופיעו בתוך הצעתו של אדוני.

דנה נויפלד: בכל זאת יש גם תכלית לפרסום בכחול ויש משמעות לדברי ההסבר ומשמעות לציבור כדי שידע על מה הכנסת עומדת לדון ולהצביע.

דנה נויפלד: בכל הכבוד, זאת לא הצעת החוק שהייתה.

שגית אפיק: אמרתי כבר בסוף שבוע שעבר לחבר הכנסת אמנון כהן שהנסחית אצלנו לא תפרסם ברשומות הצעת חוק ארוכה כל כך שבוע לפני סיום מושב.

שגית אפיק: לכן התועלת שאת רואה בפרסום, ממילא לא תתקיים.

משה גפני: חבר הכנסת אמנון כהן, ברשותך.

משה גפני: התהליך שאנחנו נמצאים בו הוא כזה שיש את הצעת החוק הזאת שהיא מוכנה לקריאה ראשונה והיא הצעת חוק טובה.

משה גפני: אם אנחנו הולכים עכשיו לתוספות, ואני בעד, אין לך את החוק בקריאה ראשונה עד סוף המושב.

משה גפני: יהיה דיון ולא נוכל להשלים אותו.

משה גפני: הכנסת לא תניח אותי מכיוון שהמועד האחרון להניח הצעות חוק, וצריך לנסח אותן, היה ביום חמישי האחרון.

משה גפני: זאת אומרת, אין שום סיכוי בעולם.

משה גפני: גם יש עכשיו את ששינסקי עם הניסוח שלו וכל הטענות שהממשלה מעלה, שהיא רוצה להוסיף את זה, אני לא אוהב את זה אבל אני מוכן לקבל את זה ואני מוכן שגם יהיה כתוב.

דוד לביא: אדוני היושב ראש, אם יותר לי.

משה גפני: רגע.

משה גפני: אני מציע שנאשר את החוק הזה כפי שהוא עבר בטרומית לקריאה ראשונה, נביא את זה למליאה בקריאה ראשונה, אני אודיע – או אתה תודיע – שיש כאן תוספות שאנחנו מתכוונים להביא לקריאה השנייה והשלישית בכנס הקיץ.

משה גפני: אנחנו גם נשים את הצעת החוק הזאת, בדברי ההסבר נשים את מה שאתם רוצים להוסיף, ונדון על זה לקריאה השנייה והשלישית.

משה גפני: אז, אם אף אחד לא יטען לנושא חדש- ואם יטענו לנושא חדש – נלך לוועדת הכנסת.

משה גפני: אם הממשלה תטען לנושא חדש או אם מישהו מחברי הכנסת יטען זאת.

אמנון כהן: לא.

אמנון כהן: הממשלה תומכת.

משה גפני: בסדר.

משה גפני: אז אין בעיה.

משה גפני: זה יאושר לקריאה שנייה ושלישית.

דוד לביא: צריך להבהיר כאן נקודה מאוד מאוד חשובה.

דוד לביא: לעניין המהות יש הסכמה מוחלטת ויש עקביות מלאה בין התכנים או המהות שנכללת בהצעה המקורית של חבר הכנסת כהן שהעלה הצעה משלימה שגובשה בתיאום עם רשות ניירות ערך.

דוד לביא: יחד עם זאת, צריך לתת את הדעת על כך שהצעתו של חבר הכנסת כהן, עניינה תיקון של חוק החברות.

דוד לביא: עניינה של ההצעה שגובשה בשיתוף עם רשות ניירות ערך היא תיקון לשני חוקים אחרים במקום התיקון לחוק החברות, וזאת מן הטעם שהפעילות של אותם בתי השקעות מוסדרת ומפוקחת על ידי רשות ניירות ערך במסגרת אותם חוקים ולא במסגרת חוק החברות.

דוד לביא: על כן העלאה של הצעתו של חבר הכנסת כהן לקריאה ראשונה, לא תיתן מענה לנושא שנכלל כאן מן הטעם שמדובר כאן בשני חוקים אחרים.

דוד לביא: לא ניתן לאשר בקריאה ראשונה חוק אחד ועל בסיס האישור בקריאה ראשונה של חוק אחד להביא לקריאה שנייה ושלישית תיקונים של שני חוקים אחרים.

משה גפני: תודה.

דנה נויפלד: אני מסכימה להערה הזאת.

דנה נויפלד: אנחנו באים לתקן שני חוקים אחרים עכשיו.

משה גפני: בוועדה הזאת אני מחליט.

משה גפני: אני מחליט שאנחנו לקריאה השנייה והשלישית – אפילו שזה חוק חדש, אפילו שנצטרך לשנות את השם – נביא את זה למליאה.

משה גפני: אנחנו נודיע את זה במליאה.

אמנון כהן: הדיון המעמיק יהיה בהכנה לקריאה שנייה ושלישית.

שגית אפיק: ההצעה שמבקשים עכשיו להביא לכאורה בהסכמה מתקנת שלושה חוקים ולא חוק אחד כפי שביקשה הצעת החוק הטרומית.

שגית אפיק: ברגע שאתה משאיר את זה על תיקון של חוק אחד ומישהו יטען נושא חודש לגבי החוקים האחרים, זה ילך לוועדת הכנסת.

משה גפני: אין בעיה.

גיא דביר: חשוב להבהיר דבר נוסף.

משה גפני: אני רוצה לשלוח תנחומים לשוני אלבק, היועץ המשפטי של רשות ניירות ערך, שאביו נפטר.

אמנון כהן: אנחנו מצטרפים לתנחומים.

משה גפני: אנחנו שולחים לו תנחומים.

משה גפני: המקום ינחם אותו בתוך שאר אבלי ציון בירושלים.

אמנון כהן: אני מתחייב להעביר את החוק כמכלול על פי מה שתיאמנו ביחד.

אמנון כהן: גם אם נתחיל היום, לא נסיים את החוק כי הוא כולל הרבה מאוד סעיפים והם לא נערכו לזה.

יצחק וקנין: אדוני, אני חושב שאתם סתם מסבכים את העסק.

יצחק וקנין: לדעתי עדיף היה להמתין טיפה, לצרף וללכת בקריאה הראשונה.

יצחק וקנין: אתם עושים כאן דבר שהוא לא כל כך מקובל, אבל אמנון יחליט.

יצחק וקנין: מה שאמנון יחליט, אני אכבד.

אמנון כהן: אני אחד שמתאם ואני רוצה לתאם.

יצחק וקנין: צודק.

יצחק וקנין: זה סתם לסבך את החקיקה.

אמנון כהן: אני אסביר עוד פעם ואז נחליט ביחד.

אמנון כהן: מה שתגידו לא, יהיה לא.

אמנון כהן: אני מסכים להצעת החוק שניסחנו ביחד עם התוספות והוועדה תלך על זה.

אמנון כהן: כרגע מבחינה טכנית, מאחר שאנחנו בסוף המושב, לא נצליח לסיים את כל החוק גם ככה, ולכן מציע יושב ראש הוועדה לטובת העניין, כי גם הצעת חוק ממשלתית כבר עברה קריאה ראשונה.

אמנון כהן: על מנת שזה יעבור כרגע, רק החוק שלי שעבר בקריאה הטרומית, נעביר אותו בקריאה ראשונה ואנחנו כבר אומרים שלהכנה לקריאה שנייה ושלישית אנחנו מכלילים את כל מה שסיכמנו ביחד.

אמנון כהן: זה מה שיהיה.

אמנון כהן: אם אתם לא תטענו שזה נושא חדש, אף אחד מהיושבים כאן לא יטען נושא חדש.

אמנון כהן: לכן אם אתם, השותפים, תאמרו לא, אנחנו מתחילים לקרוא את החוק ובקיץ נמשיך מהסעיף אליו הגענו.

אמנון כהן: זאת אומרת, מבחינתנו זה אותו דבר.

אמנון כהן: לא נסיים את זה כיום כי גם מבחינת תכנים אני לא יכול להעביר את זה לאחר שעה-שעתיים אלא הדיון צריך להיות דיון ארוך ומעמיק.

אמנון כהן: אם אתם תאמרו שנלך על זה, נלך, אבל אם תאמרו לא, נתחיל את ההקראה ולהיכן שנגיע, נגיע.

משה גפני: מה אתם מחליטים?

משה גפני: עומדות בפני הוועדה שתי אופציות וכל אופציה היא לגיטימית מבחינת התקנון.

יצחק וקנין: אני מעדיף את הדרך הארוכה מאשר את הדרך הקצרה.

משה גפני: אומר חבר הכנסת אמנון כהן שיש שתי אופציות.

משה גפני: יש אופציה אחת לאשר את זה כמו שהוא לקריאה ראשונה, ואם מישהו יטען אחר כך נושא חדש לקריאה השנייה והשלישית או שאתם תגישו את הצעת החוק שלכם, אנחנו נביא את זה לוועדת הכנסת ואחר כך נחזור לכאן ונצטרך לעשות איחוד של הרבה חוקים ולדון בהם.

משה גפני: האופציה השנייה היא לדחות את הקריאה הראשונה ולקיים דיון על הכול ביחד לקריאה הראשונה.

אמנון כהן: זה כבר יהיה במושב הבא.

אמנון כהן: בכנס הקיץ.

אמנון כהן: אתם תחליטו.

אמנון כהן: מה שתאמרו, נעשה.

אמנון כהן: אין מחטפים בוועדה הזאת אלא הכול בתיאום.

אמנון כהן: הממשלה מתלבטת.

דוד לביא: הממשלה מבקשת עשר דקות התייעצות.

משה גפני: בסדר.

משה גפני: עשר דקות התייעצות.

משה גפני: אנחנו עוברים לסעיף הבא ואחר כך נחזור לסעיף הזה.

אמנון כהן: אדוני, אם לא, נעשה הקראה.

משה גפני: כן.

משה גפני: אם לא, נעשה אחר כך הקראה.

משה גפני: הישיבה הופסקה בשעה 10:30 וחודשה בשעה 10:40

משה גפני: אנחנו מחדשים את הישיבה.

אמנון כהן: אני מודה לך על שנתת זמן להתייעצות.

אמנון כהן: ההתייעצות לא הייתה סיעתית אלא התייעצות בין גופים מקצועיים ביותר.

אמנון כהן: אני מקווה שהגופים ישכילו ויבינו את המטריה והטכניקה של הוועדה.

אמנון כהן: דודו, מה שסיכמנו?

דוד לביא: מה שסיכמנו.

אמנון כהן: על פי מה שהציע יושב ראש הוועדה, בגלל כל התוספות שהגיעו וזה היה ממש בסוף שבוע שעבר ואנחנו נכנסים לחגים, והיועצות המשפטיות היו עסוקות.

דנה נויפלד: העמדה של הייעוץ המשפטי לדעתי היא עקרונית.

שגית אפיק: העמדה שלנו היא עקרונית.

שגית אפיק: אנחנו לא חושבים שצריך לצרף הצעות חוק ממשלתיות, אחת שעברה קריאה ראשונה ומונחת בוועדה, להצעת חוק פרטית.

משה גפני: זאת עמדה נכונה.

אמנון כהן: אדוני היושב ראש, כבודו הציע שאנחנו נקדם את הצעת החוק המקורית שעברה בקריאה טרומית.

אמנון כהן: אני חושב שאם יש הצעת חוק ראויה שהציע חבר כנסת ורוצים לתקן עוד מספר דברים בתוך הצעת החוק ולהרחיב את הנושא, למרות שעברה הצעת חוק ממשלתית והיא עדיין באיזשהו שלב נמצאת בוועדה או במליאה והוועדה רוצה לתקן ולשפר, אני חושב שלא צריך לעשות טלאי על טלאי.

אמנון כהן: הם ראו בזה כרגע, בחוק שלי, אכסניה מתאימה וראויה לתיקונים נוספים בהצעת חוק ממשלתית.

אמנון כהן: גם אני התלבטתי עם עצמי, אבל הם רוצים לתקן וזאת האכסניה ולכן לא התנגדנו וחושבים שזה טוב.

אמנון כהן: לכן הצעת החוק הזאת, גם על פי מה שהציע יושב ראש הוועדה, הצעת החוק המקורית, אנחנו נאשר אותה לקריאה ראשונה ובעזרת השם אני מבטיח, ואני רוצה להתחייב כאן לפרוטוקול, קידום הצעת החוק להכנה לקריאה שנייה ושלישית יתבצע בתיאום עם רשות ניירות ערך לגבי כל מכלול התיקונים שנמצאים כרגע על שולחן הוועדה.

אמנון כהן: אנחנו נדון בו סעיף-סעיף ונכין אותו לקריאה שנייה ושלישית.

אמנון כהן: נכין את כל מכלולה סעיפים עליהם תיאמתי אתם מראש.

אמנון כהן: לכן אני רוצה שתהיה כאן גם אמירה של יושב ראש הוועדה שזה מה שיהיה.

אמנון כהן: גם במליאת הכנסת אני אומר את הדברים האלה.

דוד לביא: משפט מסכם מצד רשות ניירות ערך.

דוד לביא: עניינה של ההצעה, מתן מענה לנושא ממשל תאגידי בגופים שמנהלים כספי אחרים, עמדת רשות ניירות ערך היא שהדבר צריך להיעשות באמצעות תיקונים לחוק השקעות משותפות בנאמנות ולחוק הייעוץ שמייתרים את התיקון לחוק החברות.

דוד לביא: אנחנו מבינים שעניינה שלה הסכמה האת הוא שבסופו של דבר, לאחר שהצעת החוק תעבור קריאה ראשונה, ההסכמות האלה יבואו לידי ביטוי גם בנוסח שיקודם הלאה.

אמנון כהן: עוד משפט אחד שמתייחס להערה הזאת.

אמנון כהן: המטרה שלי בהצעת החוק הייתה לשנות את חוק החברות ולהתאים חברות ציבוריות לחברות פרטיות שעוסקות בניהול כספי ציבור.

אמנון כהן: זאת הייתה המטרה שלי.

אמנון כהן: את הצעת החוק ניסחנו על פי חוק החברות.

אמנון כהן: אם אומרים לי גופים מקצועיים שנמצא הפתרון לנושא הזה באכסניה אחרת, אני מקבל את זה.

אמנון כהן: לי לא משנה האכסניה אלא משנה לי הנושא שבא על פתרונו.

אמנון כהן: אני מסכים שהאכסניה תהיה אחרת, אבל שהחוק ייתן את המענה לנושא של החברות הפרטיות.

חיים אורון: אני חושב שהעניין הוא מאוד פשוט.

חיים אורון: ברגע שההצעה הזאת עוברת קריאה ראשונה, אתה תצטרך להצביע על איחוד הדיון בשני החוקים ובעצם בסוף הם יהפכו לחוק אחד.

אמנון כהן: זה מה שיהיה.

משה גפני: את זה רציתי להגיד.

רונן סולומון: אם אנחנו ממשיכים עם הצעת החוק המקורית, ברור לי שברגע שיבואו התיקונים הנוספים שמציעה רשות לניירות ערך, אין צורך באותו תיקון לחוק החברות וזה מקובל, אבל זה מאוד מאוד מחייב שהם מאשרים את הצעת החוק המקורית, להכניס את האיזונים שהכניסו בהצעת החוק הממשלתית של אותם חמישה מיליארד.

משה גפני: אני לא מתחיל לדון בזה.

משה גפני: אני מודיע לפרוטוקול שהחוק הזה יאושר לקריאה ראשונה ולאחר קריאה ראשונה אנחנו נאחד את החוקים.

משה גפני: אנחנו נדון גם בהצעת החוק הזאת בהתאם לחוק הממשלתי ואז נעשה את התיקונים.

משה גפני: זה לא יאושר אלא לאחר האיחוד, כפי שאמר מציע הצעת החוק.

דנה נויפלד: ברור שזה לא תיקון לחוק החברות.

רונן סולומון: בטוח זה לא יהיה תיקון לחוק החברות.

משה גפני: בסדר, אבל החוקים יאוחדו.

משה גפני: איך נקרא להם בסוף, לא חשוב.

משה גפני: אותו מעניינת התוצאה ובתוצאה זה מה שיהיה.

עודד אופק: הערה אחת.

עודד אופק: לפי ועדת השרים לענייני חקיקה, ההיתר שניתן להתקדם עם הצעת החוק הפרטית הוא שקרנות נאמנות לא יהיו בתוך הצעת החוק וכרגע הן כלולות כאילו הן חלק בלתי נפרד מהצעת חוק החברות.

אמנון כהן: נדון בזה בהכנה לקריאה שנייה ושלישית.

משה גפני: אתה מסכים למה שהוא אומר?

אמנון כהן: כרגע אני לא מסכים לכלום.

אמנון כהן: כרגע לא דנים בנושאים האלה.

משה גפני: נדון בקריאה השנייה והשלישית.

אמנון כהן: ודאי.

משה גפני: אגב, בהצעת החוק הממשלתית, מה יקרה עם קרנות הנאמנות?

אמנון כהן: נדון בהרחבה.

משה גפני: בסדר.

משה גפני: תקריאי.

הצעת חוק החברות (תיקון – חובות על בתי השקעות), התש"ע-2010 1.

תיקון סעיף 1 בחוק החברות, התשנ"ט-1999 (להלן – החוק העיקרי)], בסעיף 1, אחרי ההגדרה "בורסה בישראל" יבוא: "בית השקעות" – חברה שאינה חברה ציבורית, המנהלת כספים או נכסים עבור הציבור בדרך של השקעה בניירות ערך או בקופת גמל, בהיקף של למעלה מ-100 מיליון שקלים חדשים".

שגית אפיק: אתם רוצים הסבר?

אמנון כהן: לא.

אמנון כהן: תמשיכי לקרוא.

אמנון כהן: אנחנו נתקן את זה בהמשך.

רונן סולומון: כמו שציינתי, לגבי הסעיף הנוכחי, מאחר שאני מסתכל גם על הצעת החוק הממשלתית שכרגע לא מקריאים אותה, אני רוצה שיהיו כאן האיזונים המתאימים שאיזנו את זה בהצעת החוק הממשלתית ונכון לשנות את זה לחמישה מיליארד כפי שרשום גם שם.

משה גפני: בסדר.

אמנון כהן: בקריאה השנייה והשלישית.

אמנון כהן: כרגע לא משנים.

משה גפני: זה נרשם בפרוטוקול ובעזרת השם אתה תהיה כאן בקריאה השנייה והשלישית.

משה גפני: אני מבטיח לך שאנחנו נעמוד על מה שנאמר כאן קודם.

רונן סולומון: אני אסביר לך מה קורה כרגע וזה הלחץ בשוק.

רונן סולומון: אם הצעת החוק הזאת תעלה לאישור בקריאה ראשונה, כבר היום בתי ההשקעות בלחץ בגלל הצעת חוק הגברת האכיפה של רשות ניירות ערך.

רונן סולומון: אנחנו מוסיפים כאן עוד הצעת חוק שזה גזר דין מוות.

רונן סולומון: מי שרואה את זה, כבר הוא מוכר את בית ההשקעות שלו ובמיוחד מדובר בבית השקעות קטן.

דוד לביא: אני אנסה להבהיר ולחדד את הדברים.

דוד לביא: הצעת החוק הממשלתית גובשה בשים לב לצרכים המיוחדים של בתי השקעות, בין אם מדובר בחברות לניהול תיקים ובין אם מדובר בחברות לניהול קרנות.

דוד לביא: הצעת החוק הממשלתית בפן הזה מקובלת על התעשייה.

דוד לביא: התעשייה מאוד מודאגת מכך שהקביעות שקיימות כרגע בהצעה המקורית, פועל יוצא של אישור ההצעה בקריאה ראשונה, בתרחיש כזה או אחר, יבשילו כדי חקיקה.

משה גפני: מה אתה מציע?

דוד לביא: להבנתנו ההסכמה שהושגה לעניין תהליך המשך הגיבוש של ההצעה בעצם עיגנה את המשך התהליך.

משה גפני: לפי הצעת החוק הממשלתית, מה קורה עם הסעיף הזה?

דוד לביא: בהצעת החוק הממשלתית, תחולת ההוראות לעניין ממשל תאגידי תחול אך ורק על אוכלוסייה של חברות לניהול תיקים שמנהלות למעלה מחמישה מיליארד שקלים עבור למעלה מחמישים לקוחות או לחברות שמנהלות תיקים.

אמנון כהן: אפשר לתקן את זה בחוק?

דנה נויפלד: לא.

דנה נויפלד: אי אפשר לתקן.

דנה נויפלד: זה תיקון לחוק החברות וזה לא רלוונטי.

דוד לביא: זה תיקון של חוק אחר.

דוד לביא: החוק הזה כרגע הוא חוק שהתחולה שלו היא מאוד בעייתית על האוכלוסייה הזאת.

אמנון כהן: מר סולומון, תודיע לכל החבר'ה.

דנה נויפלד: זאת בדיוק החשיבות של הפרסום ברשומות של ההצעה המתוקנת, בדיוק בשביל זה, כדי להבהיר מה מצב הדברים, על מי התחולה ועל מי זה אמור לחול.

דנה נויפלד: לכן כפי שאמרתי ראוי לפרסם, להעביר לקריאה ראשונה את ההצעה כמו שהיא, כמו שהיא אמורה להיות בסופו של דבר.

דנה נויפלד: אני מבינה את החששות שמובעים כאן ואלה חששות נכונים.

דנה נויפלד: כאשר אנחנו לא מפרסמים על מי החוק חל, זה לא מפורסם על מי החוק חל.

רונן סולומון: אדוני, אני רק אדגיש ובזה אני אסיים.

רונן סולומון: ממילא הצעת החוק הזאת תדון בהמשך.

רונן סולומון: מה מפרי עכשיו לרשום במקום אותם מאה מיליון, חמישה מיליארד שקלים?

רונן סולומון: זה כדי לא לגרום ללחץ בשוק כי אם זה עובר בקריאה ראשונה ומתפרסם באחד העיתונים, ויושבים כאן עיתונאים, זאת היסטריה - ולא סתם אני אומר את המילה היסטריה – בשוק שכמעט מאה ומשהו בתי השקעות קטנים ובינוניים פשוט לוקחים את הרגליים וסוגרים כי הם חוששים מהתוצאות.

רונן סולומון: גם אם אני אדבר עם אחד-אחד ואספר לו מה היה כאן בדיון, יהיה לי קשה לשכנע אותם.

רונן סולומון: לכן ממילא הצעת החוק הזאת תבוא להכנה לשנייה ושלישית.

רונן סולומון: אם רושמים עכשיו חמישה מיליארד, זה לא יוסיף ולא יגרע.

דוד לביא: מבחינתנו, מאחר שההצעה לתיקון חוק החברות ממילא אינה הצעה שמיועדת להגיע לידי מימוש, כל תיקון בהצעה בשלב הזה עומד בסתירה להסכמה שגיבשנו קודם.

דוד לביא: אם זאת האלטרנטיבה, אנחנו מעדיפים לסגת מההסכמה וללכת למתכונת לפיה אנחנו נתחיל את הדיון לאחר המושב הזה.

אמנון כהן: אם זה גורם לחששות, אני מציע אדוני היושב ראש, אבל כבודו יתחייב שבתחילת המושב מיד נעלה את ההצעה לדיון.

משה גפני: אולי אפילו בפגרה.

אמנון כהן: בפגרה, לא.

משה גפני: בסדר.

משה גפני: לא בפגרה אלא בכנס הקיץ.

אמנון כהן: בשבוע הראשון נתחיל ועד אז כולנו כבר ניערך לכך.

משה גפני: אתה נותן דיבידנדים לוועדה.

משה גפני: אתה כאן משנה סדרי בראשית.

אמנון כהן: אין בעיה.

משה גפני: תודה רבה.

משה גפני: בעזרת השם בכנס הקיץ נביא את ההצעה לדיון.

משה גפני: אני מציע לממשלה לעבוד לפחות באותה מהירות כמו חבר הכנסת אמנון כהן, כי אז אולי המצב יהיה יותר טוב.

משה גפני: תודה רבה.